“ดาวฟิวเจอร์” ร่วงกว่า 100 จุด ส่งสัญญาณวอลล์สตรีทปรับฐาน หลังพุ่งแรงวานนี้
“ดาวโจนส์ฟิวเจอร์” ร่วงกว่า 100 จุด ส่งสัญญาณวอลล์สตรีทปรับฐาน หลังพุ่งขึ้นกว่า 400 จุด วานนี้ ขณะที่นักลงทุนจับตาผลประกอบการบริษัทขนาดใหญ่ “กลุ่มไอที” ในสัปดาห์นี้
“ดาวโจนส์ฟิวเจอร์” ร่วงกว่า 100 จุด ส่งสัญญาณวอลล์สตรีทปรับฐาน หลังพุ่งกว่า 400 จุด วานนี้ ขณะที่นักลงทุนจับตาผลประกอบการบริษัทขนาดใหญ่ “กลุ่มไอที” ในสัปดาห์นี้
25 ต.ค. 2565

ผู้สื่อข่าวรายงานว่า ดัชนีดาวโจนส์ฟิวเจอร์ร่วงลงกว่า 100 จุด บ่งชี้ว่าตลาดหุ้นวอลล์สตรีทจะมีการปรับฐานในวันนี้(25 ต.ค.65) หลังจากพุ่งขึ้นอย่างมากวานนี้ โดย ณ เวลา 20.08 น.ตามเวลาไทย ดัชนีดาวโจนส์ฟิวเจอร์ลบ 152 จุด หรือ 0.48% สู่ระดับ 31,393 จุด
ด้านดัชนีดาวโจนส์พุ่งขึ้นกว่า 400 จุด วานนี้ ขณะที่นักลงทุนคลายความกังวลเกี่ยวกับการเร่งปรับขึ้นอัตราดอกเบี้ยของธนาคารกลางสหรัฐ (เฟด) หลังมีรายงานว่ากิจกรรมทางธุรกิจของสหรัฐได้ชะลอตัวลงในเดือนต.ค.
ด้านเอสแอนด์พี โกลบอลเปิดเผยว่า ดัชนีผู้จัดการฝ่ายจัดซื้อ (PMI) รวมภาคการผลิตและภาคบริการเบื้องต้นของสหรัฐ ปรับตัวลงสู่ระดับ 47.3 ในเดือนต.ค. ซึ่งเป็นระดับต่ำสุดในรอบ 2 เดือน จากระดับ 49.5 ในเดือนก.ย. โดยดัชนี PMI ถูกกดดันจากการหดตัวของคำสั่งซื้อใหม่และการจ้างงาน ขณะที่ความเชื่อมั่นของภาคธุรกิจดิ่งลงแตะระดับต่ำสุดในรอบกว่า 2 ปี
ทั้งนี้ ดัชนี PMI ยังคงอยู่ต่ำกว่าระดับ 50 ซึ่งบ่งชี้ว่าภาคธุรกิจของสหรัฐอยู่ในภาวะหดตัว และเป็นการหดตัวติดต่อกันเดือนที่ 4
ด้านนักลงทุนจับตาผลประกอบการของบริษัทขนาดใหญ่ในกลุ่มเทคโนโลยีในสัปดาห์นี้ ได้แก่ แอปเปิล, อัลฟาเบท, แอมะซอน, ไมโครซอฟท์ และเมตา แพลทฟอร์มส์ รวมทั้งการเปิดเผยดัชนีราคาการใช้จ่ายเพื่อการบริโภคส่วนบุคคล (PCE) ในวันศุกร์ ซึ่งเป็นมาตรวัดอัตราเงินเฟ้อที่เฟดให้ความสำคัญ ขณะเดียวกัน ตลาดจับตาการเปิดเผยตัวเลขผลิตภัณฑ์มวลรวมภายในประเทศ (GDP) ประจำไตรมาส 3 ของสหรัฐในวันพฤหัสบดี
ส่วนเฟดสาขาแอตแลนตา เปิดเผยว่า แบบจำลองคาดการณ์ GDPNow ล่าสุดแสดงให้เห็นว่า เศรษฐกิจสหรัฐขยายตัว 2.9% ในไตรมาส 3
เฟดสาขาแอตแลนตาจะรายงานตัวเลขคาดการณ์ GDPNow ครั้งใหม่ในวันที่ 26 ต.ค. ก่อนที่กระทรวงพาณิชย์สหรัฐจะเปิดเผยตัวเลข GDP ประจำไตรมาส 3 ในวันที่ 27 ต.ค.
ก่อนหน้านี้ กระทรวงพาณิชย์สหรัฐเปิดเผยว่าเศรษฐกิจสหรัฐหดตัว 1.6% ในไตรมาส 1 และ 0.6% ในไตรมาส 2 ซึ่งการที่เศรษฐกิจหดตัว 2 ไตรมาสติดต่อกัน ทำให้สหรัฐเข้าสู่ภาวะถดถอยทางเทคนิค